Navarra Suma talde parlamentarioari atxikitako foru parlamentari Miguel Bujanda Cirauqui jaunak idatzizko galdera egin du (10-23/PES-00075), zeinean hainbat galdera egiten baititu **Vasco-Navarro trenbide zaharrari eta Muesko presari buruz.** Hori dela-eta, hona Nafarroako Gobernuko Kultura eta Kiroleko kontseilariak ematen duen informazioa:

*Hasi al da Vasco-Navarro trenbide zaharra Kultur Intereseko Ondasun deklaratzeko izapidea?*

Nafarroako Gobernua beste kultur intereseko ondasun deklarazio batzuk bideratzen ari da, Vasco-Navarro trenbidearena baino lehen hasitakoak edo/eta konprometitutakoak, eta oraindik ez du aukerarik izan haren deklarazioaren azterketa hasteko.

*Hasi al da Muesko presa erromatarra Kultur Intereseko Ondasun deklaratzeko izapidea?*

Oraindik ez dago prest hura aztertu eta baloratzeko behar den dokumentazioa, Kultura Zuzendaritza Nagusiak sustatutako urteroko kanpaina arkeologikoak egin dituen enpresak, Gabinete TRAMA SLk, ez duelako aurkeztu indusketen amaierako oroitidazkia. Oroitidazki hori ezinbestekoa da aztarnategia kultur intereseko ondasun deklaratzeko espedientea hasteko behar den informazioa bildu ahal izateko.

*Nafarroako Parlamentuak mozio bat onetsi zuen, zeinetan Nafarroako Gobernua premiatzen baitzen “Kultur Intereseko Ondasun deklaratzeko espedientea abiatu baino lehen, lan-mahai bat era zezan ukitutako lursailen jabeekin, Muesko Udalarekin eta Nafarroako Gobernuko Kultura eta Kirol Departamentuarekin, adoste aldera nola zedarritu aztarnategia babestea bermatuko duen perimetroa, bai eta sarbideak ere, hala aztarnategira nola ukitutako gainerako lursailetara”. Eratu al da lan-mahai hori?*

Deialdia eginen da aurreko erantzunean aipatutako dokumentazioa eskuratzen denean.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2023ko apirilaren 4an

Kultura eta Kiroleko kontseilaria: Rebeca Esnaola Bermejo